འཛམ་གླིང་གི་རྒྱལ་ཁབ་དང་མི་རིགས་གཞན་གྱིས་མི་རིགས་གང་ཞིག་ཡུན་གནས་ཐུབ་མིན་དེ་སྐད་ཡིག་གནས་ཐུབ་མིན་ལ་རག་ལས་ཡོད་ཟེར་བ་དེ།ང་ཚོའི་སྐུ་ངོ་ཚོས་ཀྱང་རྟག་པར་ཚོགས་འདུ་དང་བགྲོ་གླེང་སོགས་ཀྱི་ཐོག་བཤད་ཀྱི་ཡོད་ན་ཡང་།དེ་ནི་ཁོང་ཚོའི་བཤད་རྒྱུན་ཙམ་ལས་དོན་ངོ་མར་གནད་དོན་དེ་ལག་བསྟར་དང་རྒྱུན་འཁྱོངས་ཡོང་ཆེད་ལས་ཀ་ག་ཚོད་ཅིག་བྱེད་ཀྱི་ཡོད་མེད་དོགས་པ་རེད།དོགས་པ་དེ་ཡང་ང་དང་ང་ལྟ་བུའི་ནམ་རྒྱུན་སྤྱི་ཚོགས་ཀྱི་འགྲོ་སྟངས་མི་ཤེས་མཁན་དང་།མི་རིགས་ཀྱི་རིག་གཞུང་ལ་འགན་ཁུར་མེད་པའི་གླེན་པ་མགོ་འཁོར་ཁག་ཅིག་གི་དོགས་པ་ལྟ་བུ་མ་ཡིན་པར།བོད་མིའི་སྒྲིག་འཛུགས་ཀྱི་གནད་ཡོད་མི་སྣ་མང་པོ་ཞིག་ལ་ཡང་གཅིག་མཚུངས་ཀྱི་ཡོད་པའི་དོགས་གནས་ཤིག་ཆགས་ཡོད་པ་དེ།ཉེ་ཆར་གྲོས་ཚོགས་ཚོགས་དུས་བརྒྱད་པའི་སྟེང་ཤེས་རིག་གི་ལས་བསྡོམས་ཐོག་བགྲོ་གླེང་གནང་སྐབས།གྲོས་ཚོགས་ཀྱི་འཐུས་མི་མང་པོ་ཞིག་གིས།ཤེས་རིག་བཀའ་བློན་ལ་གནད་དོན་དེ་དང་འབྲེལ་ནས་དྲིི་བ་མང་པོ་ཞིག་བཏང་བའི་གནས་སྟངས་ལས་ཤེས་ཐུབ་པ་ཞིག་རེད་ལ།དེ་བཞིན་གྲོས་ཚོགས་དེའི་སྟེང་ཤེས་ཡོན་སྲིད་ཇུས་ལག་བསྟར་བྱེད་ཕྱོགས་ཐད་གྲོས་ཚོགས་ནང་ཚོགས་ཆུང་གསར་འཛུགས་དགོས་པའི་གྲོས་ཆོད་བཞག་ཡོད་པ་རེད།དངོས་གནས་བྱས་ན་འཛིན་སྐྱོང་བཀའ་ཤག་གིས་ཀྱང་ཚོགས་ཆུང་ཆེད་འཛུགས་ཀྱིས་ཤེས་ཡོན་སྲིད་ཇུས་ལག་བསྟར་དང་གྲུབ་འབྲས་སོགས་ཀྱི་ཐད་བསྐྱར་ཞིབ་བྱེད་ཀྱི་ཡོད་འདུག